《满江红 柬恽南田索画》
清代·徐喈凤

蓉菊开时，曾叩竹、逢君他出。见深巷、鸡鸣犬吠，柳疏桑密。

对使漫留渔网纸，传言耑乞狸毛笔。想秋深、染就万松图，云林匹。

贫不羡，千株漆。寒只爱，三冬日。倘速邮名画，疗饥如栗。

挂壁卧看云满屋，题诗定拟烟生术。悔生平、癖好欲医之，将何术。

作者简介：江南宜兴人，字竹逸，一字鸣岐，晚号荆南墨农。顺治十五年进士，官永昌府推官。有《荆南墨农全集》。